राष्ट्रपति प्रणब मुखर्जी और उपराष्ट्रपति हामिद अंसारी ने होली पर आज राष्ट्र की खुशहाली और समृद्धि की कामना की और देशवासियों को शुभकानाएं दी। राष्ट्रपति मुखर्जी ने अपने संदेश में कहा, ‘होली के शुभ अवसर पर मैं सभी नागरिकों को शुभकामनाएं और बधाई देता हूं।’ उन्होंने कहा, ‘मैं कामना करता हूं कि रंगों का यह त्योहार देश की विविध रंगों की संस्कृति में एकता का इंद्रधनुष कायम करे। आओ हम खुशहाली फैलाएं और जरूरतमंदों तथा दलितों के साथ अपनी खुशी साझा करें। वहीं उपराष्ट्रपति अंसारी ने कहा कि रंगों का त्योहार होली बुराई पर अच्छाई की जीत का प्रतीक है। उन्होंने कहा, ‘मैं इस अवसर पर देशवासियों को शुभकामनाएं देता हूं और राष्ट्र की खुशहाली और समृद्धि की कामना करता हूं। आज सुबह से ही देश की राजधानी नई दिल्ली समेत विभिन्न राज्यों में लोग एक दूसरे को रंग और गुलाल लगा कर होली की शुभकामनाएं दे रहे हैं। होली को लेकर सबसे आकर्षक नजारा तो बिहार में देखने को मिल रहा है जहां झाल-मजीरे और ढोलक की थाप पर लोग भोजपुरी, मगही और मैथिली भाषा के होली गीत गाते हुए झूम रहे हैं।